CELEX: 32022R0695
Language: lv
Date: 2022-05-02 00:00:00
Title: Komisijas Īstenošanas regula (ES) 2022/695 (2022. gada 2. maijs), ar ko paredz noteikumus par to, kā Eiropas Parlamenta un Padomes Direktīvu 2006/22/EK piemērot attiecībā uz vienoto formulu transporta uzņēmumu riska novērtējuma aprēķināšanai

3.5.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 129/33
               
            
         KOMISIJAS ĪSTENOŠANAS REGULA (ES) 2022/695
         (2022. gada 2. maijs),
         ar ko paredz noteikumus par to, kā Eiropas Parlamenta un Padomes Direktīvu 2006/22/EK piemērot attiecībā uz vienoto formulu transporta uzņēmumu riska novērtējuma aprēķināšanai
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu 2006/22/EK (2006. gada 15. marts) par minimālajiem nosacījumiem Regulu (EK) Nr. 561/2006 un (ES) Nr. 165/2014 un Direktīvas 2002/15/EK īstenošanai attiecībā uz sociālās jomas tiesību aktiem saistībā ar darbībām autotransporta jomā un ar ko atceļ Padomes Direktīvu 88/599/EEK (1), un jo īpaši tās 9. panta 1. punkta otro daļu,
         tā kā:
         
                     (1)
                  
                  
                     Lai uzlabotu ceļu satiksmes drošību, transportlīdzekļu vadītāju darba apstākļus un sociālo aizsardzību un nodrošinātu godīgu konkurenci starp autotransporta uzņēmumiem, ļoti svarīga ir Savienības autotransporta tiesību aktu rezultatīva un izmaksefektīva izpilde.
                  
               
                     (2)
                  
                  
                     Valstu riska novērtējuma sistēmas, ko dalībvalstis ieviesušas, lai kontroli sekmīgāk vērstu uz uzņēmumiem ar augstu riska novērtējumu, pamatojas uz atšķirīgām valstu noteiktām aprēķināšanas metodēm. Tas traucē riska skaitlisko vērtējumu salīdzināšanu un informācijas apmaiņu par tiem pārrobežu izpildes kontekstā.
                  
               
                     (3)
                  
                  
                     Direktīvas 2006/22/EK 9. panta 1. punkta otrajā daļā noteikts, ka Komisijai ar īstenošanas aktiem jānosaka vienota formula uzņēmuma riska novērtējuma aprēķināšanai.
                  
               
                     (4)
                  
                  
                     Nosakot šo formulu, Komisijai būtu jāņem vērā visi pārkāpumi, kas var ietekmēt uzņēmumu riska novērtējumu, tai skaitā Eiropas Parlamenta un Padomes Regulas (EK) Nr. 561/2006 (2) un Eiropas Parlamenta un Padomes Regulas (ES) Nr. 165/2014 (3) pārkāpumi, to valsts noteikumu pārkāpumi, ar kuriem transponē Eiropas Parlamenta un Padomes Direktīvu 2002/15/EK (4), un pārkāpumi, kas norādīti Eiropas Parlamenta un Padomes Regulas (EK) Nr. 1071/2009 (5) 6. pantā.
                  
               
                     (5)
                  
                  
                     Vienotajā formulā būtu jāņem vērā pārkāpumu skaits, smaguma pakāpe un biežums, to kontroles pasākumu rezultāti, kuros pārkāpumi nav konstatēti, un tas, vai autotransporta uzņēmums visos tā autoparkā esošajos transportlīdzekļos izmanto viedos tahogrāfus atbilstoši Regulas (ES) Nr. 165/2014 II nodaļai.
                  
               
                     (6)
                  
                  
                     Vienotajai formulai uzņēmuma riska novērtējuma aprēķināšanai vajadzētu dot nozīmīgu ieguldījumu izpildes prakses saskaņošanā visā Savienībā, nodrošinot vienādu attieksmi pret visiem transportlīdzekļu vadītājiem un transporta uzņēmumiem attiecībā uz pārbaudēm un sankcijām saskaņā ar piemērojamajiem Savienības noteikumiem.
                  
               
                     (7)
                  
                  
                     Ja šajā regulā noteiktajos pasākumos ir paredzēta persondatu apstrāde, tā būtu jāveic saskaņā ar Savienības tiesību aktiem par persondatu un privātuma aizsardzību, jo īpaši saskaņā ar Eiropas Parlamenta un Padomes Regulu (ES) 2016/679 (6) un, attiecīgā gadījumā, Eiropas Parlamenta un Padomes Direktīvu 2002/58/EK (7).
                  
               
                     (8)
                  
                  
                     Šajā regulā noteiktie pasākumi ir saskaņā ar atzinumu, ko sniegusi komiteja, kura izveidota ar Regulas (ES) Nr. 165/2014 42. panta 1. punktu,
                  
               IR PIEŅĒMUSI ŠO REGULU.
         
            1. pants
            Vienotā formula transporta uzņēmuma riska novērtējuma aprēķināšanai un prasības tās piemērošanai ir noteiktas pielikumā.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 2. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 91, 29.3.2019., 45. lpp.
         
         
            (2)  Eiropas Parlamenta un Padomes Regula (EK) Nr. 561/2006 (2006. gada 15. marts), ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85 (OV L 102, 11.4.2006., 1. lpp.).
         
            (3)  Eiropas Parlamenta un Padomes Regula (ES) Nr. 165/2014 (2014. gada 4. februāris) par tahogrāfiem autotransportā, ar kuru atceļ Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu (OV L 60, 28.2.2014., 1. lpp.).
         
            (4)  Eiropas Parlamenta un Padomes Direktīva 2002/15/EK (2002. gada 11. marts) par darba laika organizēšanu personām, kas ir autotransporta apkalpes locekļi (OV L 80, 23.3.2002., 35. lpp.).
         
            (5)  Eiropas Parlamenta un Padomes Regula (EK) Nr. 1071/2009 (2009. gada 21. oktobris), ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (OV L 300, 14.11.2009., 51. lpp.).
         
            (6)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (OV L 119, 4.5.2016., 1. lpp.).
         
            (7)  Eiropas Parlamenta un Padomes Direktīva 2002/58/EK (2002. gada 12. jūlijs) par personas datu apstrādi un privātās dzīves aizsardzību elektronisko komunikāciju nozarē (OV L 201, 31.7.2002., 37. lpp.).
      
      
         
            PIELIKUMS
            VIENOTA FORMULA TRANSPORTA UZŅĒMUMU RISKA NOVĒRTĒJUMA APRĒĶINĀŠANAI UN PRASĪBAS TĀS PIEMĒROŠANAI
            
                        1.
                     
                     
                        Transporta uzņēmuma vispārējo riska novērtējumu aprēķina, izmantojot šādu vienotu formulu:
                        kur:
                        
                                    R
                                 
                                 
                                    —
                                 
                                 
                                    uzņēmuma vispārējais riska novērtējums,
                                 
                              
                                    n
                                 
                                 
                                    —
                                 
                                 
                                    konkrēta veida pārkāpumu skaits katrā atsevišķā pārbaudē (visi kontroles veidi),
                                 
                              
                                    i
                                 
                                 
                                    —
                                 
                                 
                                    atsevišķa pārbaude,
                                 
                              
                                    v
                                 
                                 
                                    —
                                 
                                 
                                    svērtais skaitliskais vērtējums atkarībā no pārkāpuma veida/smaguma (MI/SI/VSI/MSI),
                                 
                              
                                    MSI
                                 
                                 
                                    —
                                 
                                 
                                    vissmagākais pārkāpums (most serious infringement),
                                 
                              
                                    VSI
                                 
                                 
                                    —
                                 
                                 
                                    ļoti smags pārkāpums (very serious infringement),
                                 
                              
                                    SI
                                 
                                 
                                    —
                                 
                                 
                                    smags pārkāpums (serious infringement),
                                 
                              
                                    MI
                                 
                                 
                                    —
                                 
                                 
                                    neliels pārkāpums (minor infringement),
                                 
                              
                                    N
                                 
                                 
                                    —
                                 
                                 
                                    atsevišķas pārbaudes laikā kontrolēto transportlīdzekļu skaits,
                                 
                              
                                    r
                                 
                                 
                                    —
                                 
                                 
                                    kopējais uzņēmuma pārbaužu skaits,
                                 
                              
                                    g
                                 
                                 
                                    —
                                 
                                 
                                    svērums, kas atspoguļo viedā tahogrāfa izmantošanu atbilstoši Regulas (ES) Nr. 165/2014 II nodaļai.
                                 
                              
                  
                        2.
                     
                     
                        Piemērojot vienoto formulu, izmanto šādus principus un elementus.
                     
                  
                        3.
                     
                     
                        Laikposms, kurā pārkāpums tiek ieskaitīts formulā, ir divi gadi.
                     
                  
                        4.
                     
                     
                        Transporta uzņēmumus, pamatojoties uz to skaitlisko vērtējumu, klasificē šādos riska diapazonos:
                        
                                    —
                                 
                                 
                                    uzņēmumi, kuru pārbaudes nav veiktas (pelēkais diapazons),
                                 
                              
                                    —
                                 
                                 
                                    0–100 punkti: zema riska uzņēmumi (zaļais diapazons),
                                 
                              
                                    —
                                 
                                 
                                    101–200 punkti: vidēja riska uzņēmumi (dzeltenais diapazons),
                                 
                              
                                    —
                                 
                                 
                                    201 punkts vai vairāk: augsta riska uzņēmumi (sarkanais diapazons).
                                 
                              
                  
                        5.
                     
                     
                        Atsevišķas pārbaudes (“i”) svērto skaitlisko vērtējumu aprēķina, piemērojot šādus svēruma koeficientus (“v”) atkarībā no pārkāpuma veida:
                        
                                     
                                 
                                 
                                    MI = 1
                                 
                              
                                     
                                 
                                 
                                    SI = 10
                                 
                              
                                     
                                 
                                 
                                    VSI = 30
                                 
                              
                                     
                                 
                                 
                                    MSI = 90
                                 
                              
                  
                        6.
                     
                     
                        Uzņēmuma galīgajā riska novērtējumā ņem vērā gan uz ceļiem, gan uzņēmuma telpās veikto pārbaužu kopējo skaitu (“r”), ieskaitot pārbaudes, kurās pārkāpumi nav konstatēti.
                     
                  
                        7.
                     
                     
                        Pārbaudes, kurās pārkāpumi nav konstatēti, reģistrē, nepiešķirot nevienu punktu.
                     
                  
                        8.
                     
                     
                        Atsevišķas pārbaudes svērtajā skaitliskajā vērtējumā ņem vērā visus pārbaudītos transportlīdzekļus (“N”).
                     
                  
                        9.
                     
                     
                        Par tāda pārkāpuma datumu, kas tiek ņemts vērā vienotajā formulā, uzskata datumu, kurā pārkāpums kļuvis galīgs, t. i., to vairs nevar pārskatīt. Pārkāpumus formulā ieskaita tikai vienu reizi.
                     
                  
                        10.
                     
                     
                        Ja, veicot pārbaudi transporta uzņēmuma telpās, konstatē, ka viss tā autoparks ir aprīkots ar viedo tahogrāfu atbilstoši Regulas (ES) Nr. 165/2014 II nodaļai, tā galīgo skaitlisko vērtējumu reizina ar koeficientu 0,9 (“g”).